Stilurile africane și jamaicane de dans pun pe toată lumea în mișcare! Energia și ritmul amețitoare vor crește pe 15 și 16 martie la club Enjoy din București în cadrul evenimentului "Roots and Rhythms", care ajunge anul acesta la cea de-a doua ediție.
Irina Florea, Alexandra Grigorescu, Răzvan Feraru și Diana Antar (Danger) sunt co-fondatorii unui eveniment de dans cu mult suflet. În plus, "Roots and Rhythms" va oferi un nou dansator pentru finala națională Red Bull Dance Your Style, care apoi are șansa să se califice pentru finala mondială din Mumbai, India. Toți cei patru organizatori au avut în anii trecuți propria experiență RBDYS.
Noi ne-am întâlnit cu Irina și Alexa și-am aflat povestea "Roots and Rhythms", la ce ar trebui să ne așteptăm anul acesta și cum puteți și voi să vă bucurați de atmosferă participând la eveniment.
Care este povestea voastră în lumea dansului?
Eu sunt Irina Florea (I.F.). Numele meu de scenă e Irene, așa mă cunoaște toată lumea din comunitate, și dansez de aproximativ 15 ani. Am început prin a studia cultura Dancehall alături de Grig Alexa în urmă cu 13 ani. Am avut prima trupă de Dancehall din România, împreună cu Alexa și primii membri, și de-acolo a pornit tot parcursul nostru. Am ajuns la a cincea generație de Dancehall din România și la un eveniment frumos, "Roots and Rhythms", aflat la cea de-a doua ediție anul acesta. De aproximativ cinci ani, am început să studiez și Waacking-ul; la fel ca mulți dansatori români, nu m-am limitat la un singur stil.
Eu sunt Alexandra Grigorescu (A.G.). Numele de scenă e Alexa. Dansez de aproape 17 ani și am început cu mai multe stiluri de dans din street dance: Popping, Locking, Waacking, apoi m-am specializat pe Hip-Hop, House, Dancehall. În ultimii șapte ani m-am axat pe African styles. Cel mai mult dintre toate mi-a plăcut Afro House-ul.
Comunitatea de Afro din România este mult mai la început și mai micuță decât cea de Dancehall, pentru că pe cea de Dancehall am avut timp s-o dezvoltăm. Dar încercăm pe cât posibil să o creștem și pe cea de Afro și să atragem oameni și din afară, încât ei să poată să vină și să vadă că se poate și aici. Avem și o mică comunitate de africani în România, dar momentan este divizată, întrucât vin din țări diferite din Africa și sunt foarte diferiți ca și cultură, dar încercăm să-i implicăm cel mai mult în activitatea asta fiindcă este cultura lor și ne place ceea ce fac și ceea ce exprimă prin energia pe care o dau în timp ce dansează.
Amândouă ați participat la Red Bull Dance Your Style în ediții trecute. Cum a fost experiența pentru voi și ce înseamnă pentru voi că acum unul dintre dansatorii din finala națională va fi desemnat la evenimentul vostru?
A.G.: În 2021, am avut ocazia și onoarea de a participa la prima ediție Red Bull Dance Your Style din România. Pentru mine a fost o experiență foarte interesantă deoarece nu eram obișnuită cu acest mod de jurizare. Mi-a plăcut foarte mult. Faptul că organizatorii se gândesc în fiecare an să schimbe câte ceva când vine vorba de preselecții mi se pare foarte important pentru că astfel și alți dansatori pot să participe, le oferă ocazia mai multora dintre cei care-și doresc să facă asta.
I.F.: Am participat și-n 2022, și-n 2023 la Red Bull Dance Your Style. În primul an am fost selectată, iar în al doilea an m-am calificat la preselecții. Primul an în care am participat a fost copleșitor. Cu un an în urmă, la prima ediție, stătusem în public, și mi se păruse super tare. Dar când am participat, mi-am dat seama că nu este atât de ușor, este o presiune foarte mare, iar lineup-ul... Și-acum țin minte că-mi spuneam: "Eu nu vreau să pic cu nimeni! Nu vreau să fiu cu nimeni din acest line- up, pentru că toată lumea este foarte bună." Toți participanții îmi erau prieteni și colegi, și mi-a fost foarte greu emoțional. Anul trecut a fost mai relaxat, pentru că eram a doua oară pe scenă.
În ceea ce privește calificările, mă bucur foarte mult că anul acesta Red Bull a ales evenimente atât de diferite din care să selecteze dansatori pentru finala națională, pentru că-n modul acesta promovează și stilurile care, în mod normal, nu beneficiază de același spotlight. Toată lumea știe de Hip-Hop, dar nu toată lumea știe de Waacking, Dancehall sau Afro, care worldwide sunt foarte cunoscute și promovate. Încercăm și noi să facem același lucru în România, iar implicarea Red Bull o să aducă un aport foarte mare, pentru că dă vizibilitate acestor culturi și stiluri de dans și le promovează.
Care este istoria evenimentului Roots and Rhythms?
A.G.: Noi am organizat prima ediție a acestui eveniment în septembrie 2023. Eu și Diana (Danger) avem, pe lângă acest eveniment, încă unul pe care l-am numit AF-ROmania, în ideea în care dorim să aducem cât mai mulți iubitori de Afro din România astfel încât să se formeze această comunitate despre care spuneam mai devreme. Noi voiam oricum să organizăm acest eveniment și Irina a zis: "Ce-ar fi să ne unim forțele și să facem un eveniment comun și pe Dancehall, și pe Afro? Fiindcă ar fi ceva unic." Și am zis: "Ok, bine, și cum îl denumim?" Am stat două săptămâni să căutăm nume și să reinventăm roata, ca să zic așa, până când am ajuns la "Roots and Rhythms".
De ce "Roots and Rhythms"? Pentru că și Dancehall, și Afro, sunt două culturi puternice și, totodată, autentice, care încă își păstrează autenticitatea. Și Dancehall-ul, la origini, deși mulți m-ar contrazice, tot din African styles provine, fiindcă jamaicanii – cei care au creat Dancehall-ul – tot din Africa vin. Și-atunci am zis că se potrivesc foarte bine, deși muzica și stilurile de dans în sine, ca tehnică, sunt destul de diferite.
Prima ediție a fost cu ups and downs, dar pentru o primă încercare am primit feedback foarte bun din partea oamenilor care și-au dorit în continuare să-l organizăm. Fiindcă a picat într-o perioadă în care se desfășurau și alte evenimente – Red Bull Dance Your Style în octombrie, apoi World of Dance în noiembrie, ne-am dat seama că cel mai bine ar fi să schimbăm data și să-l organizăm anul acesta într-o lună mai accesibilă, în care nu se organizează alte evenimente similare. Așa am ajuns la martie. Sperăm să rămână așa!
I.F.: Tot conceptul a pornit de la faptul că noi toți (dansatorii români), de-a lungul carierei noastre, a trebuit să căutăm foarte mult ca să-nvățăm, mai ales că vorbim despre niște culturi care nu ne aparțin și nu aveam de unde să luăm informație. Știm cât de greu poate să fie să fie nevoie să mergi să-nveți în alte părți și ne-am gândit cum putem tăia costurile pentru noua generație, ca să poată avea acces la informație. Scopul nostru este să ajutăm noile generații să aibă acces la informații, să se dezvolte și să ajungă dansatori buni.
La prima ediție, am avut surpriza să avem participanți din alte țări, iar anul acesta se anunță și mai mulți din afară, lucru care mă bucură enorm. Evenimentul este deja promovat pe paginile speciale de Dancehall și asta e grozav, pentru că ai nevoie de energie nouă ca dansator. Ești obișnuit să dai battle împotriva colegilor tăi, dar te ajută mult mai mult să ai competiție bună și străină; cred că lucrul acesta o să ajute foarte mult, pentru că anul trecut am observat o creștere la cursurile de Dancehall și de Afro în câteva luni de la eveniment. În cadrul unei competiții, poți într-adevăr să vezi unde ai putea să ajungi dacă te antrenezi.
Cum arată formatul acestui eveniment?
A.G.: Fiindcă vrem ca oamenii să-nvețe și să și aplice ce învață, să pună-n practică, pe 15 martie avem două workshop-uri de African styles – Afro Fusion și Afro House, și pe 16 martie, două workshop-uri de Dancehall - Dancehall Pro și Dancehall Female, dedicat doar fetelor. Apoi, ne-am dorit foarte mult să facem și un battle pentru că, din păcate, în momentul de față nu prea sunt battle-uri numai pe Dancehall sau pe Afro în România. Am zis: "Ok, dacă nu facem noi, nu are cine, așa că hai să-l facem!" Avem 1 vs 1 Dancehall Pro, unde pot participa și fete, și băieți, și 1 vs 1 Dancehall Female, dedicat doar fetelor.
Pe urmă, fiindcă nu sunt foarte mulți dansatori specializați pe aceste stiluri africane, am zis: "Hai cumva să convingem și ceilalți dansatori, de pe alte stiluri să vină și să participe." Fiindcă ghici ce? Tuturor le place muzica africană. Așa am făcut 1 vs 1 Open Styles on African Music. Acest "Open Styles" se referă la faptul că, indiferent de stilul pe care-l practici sau care-ți place, poți să le dansezi pe muzică africană.
La final, ne-am gândit să facem și-un party. Anul trecut, am reușit să facem propriul nostru party, pentru că Diana (Danger) are un party creat de ea, pe Dancehall și Afro. Și-am zis: "Dacă avem și un DJ, haide să facem și petrecere!". Am vrut să trecem prin trei dintre cele mai importante activități pentru un dansator: învățat, practicat și distracție.
Cum se va alege câștigătorul care va merge în finala națională Red Bull Dance Your Style?
I.F.: Jurații vor alege Best Dancer of the Day din toate cele trei categorii, pentru că așa este cel mai corect pentru toată lumea. Cine impresionează și cine își dă sufletul pe ringul de dans, merită să meargă mai departe.
Cum pot participa oamenii care vor să se bucure de dans la evenimentul vostru?
I.F.: Scopul nostru este să promovăm aceste culturi, așa că intrarea la acest eveniment are un preț accesibil, 20 de lei, iar biletele se pot cumpăra numai la fața locului.